b'\n_START_ARTICLE_\nProva Cangur\n_START_PARAGRAPH_\nLes proves Cangur (altrament dites International Mathematical Kangaroo o b\xc3\xa9 Kangourou sans Fronti\xc3\xa8res) \xc3\xa9s un concurs preuniversitari de matem\xc3\xa0tiques que s\'organitza en m\xc3\xa9s de 30 pa\xc3\xafsos, amb l\'objectiu d\'acostar les matem\xc3\xa0tiques als m\xc3\xa9s joves i intentar despertar el seu inter\xc3\xa8s a trav\xc3\xa9s dels problemes. La competici\xc3\xb3 es porta a terme anualment el mes de mar\xc3\xa7. Segons l\'opini\xc3\xb3 dels organitzadors, les compet\xc3\xa8ncies que es posen a prova en el Cangur s\xc3\xb3n una combinaci\xc3\xb3 entre la l\xc3\xb2gica i les matem\xc3\xa0tiques, no \xc3\xbanicament el coneixement de f\xc3\xb3rmules.\n_START_SECTION_\nHist\xc3\xb2ria\n_START_PARAGRAPH_\nA primers dels anys 1980 el professor de matem\xc3\xa0tiques australi\xc3\xa0 Peter O\xe2\x80\x99Holloran, va inventar un joc matem\xc3\xa0tic per als escolars australians que va aconseguir un gran \xc3\xa8xit i va ser la iniciativa que va desembocar en la prova Cangur, que pretenia acostar les matem\xc3\xa0tiques deixant de costat les elitistes proves matem\xc3\xa0tiques com les Olimp\xc3\xadades de Matem\xc3\xa0tiques. El 1991 van decidir introduir el joc a Fran\xc3\xa7a anomenant-lo Cangur de les Matem\xc3\xa0tiques en homenatge al concurs australi\xc3\xa0. El 1994 la prova Cangur es va realitzar simult\xc3\xa0niament a Bielor\xc3\xbassia, Hongria, Pa\xc3\xafsos Baixos, Pol\xc3\xb2nia, Romania, R\xc3\xbassia i Espanya, i hi van participar m\xc3\xa9s de 600.000 alumnes. Aquell mateix any el Consell Europeu va crear l\'associaci\xc3\xb3 Kangourou sans Fronti\xc3\xa8res amb seu a Par\xc3\xads. A principis de 1996 els membres de tots els pa\xc3\xafsos participants van participar en l\'organitzaci\xc3\xb3 pr\xc3\xa0ctica de l\'Assemblea General Anual en proporci\xc3\xb3 al nombre de participants de cada pa\xc3\xads. L\'any 2016 eren m\xc3\xa9s de 70 pa\xc3\xafsos de tot el m\xc3\xb3n els membres de l\'Associaci\xc3\xb3. L\'associaci\xc3\xb3 va ser reconeguda en 2004 durant el Simposi Internacional per a l\'ensenyament de les matem\xc3\xa0tiques per la important contribuci\xc3\xb3 a la pedagogia matem\xc3\xa0tica, rebent el premi ERD\xc3\x96S, lliurat cada dos anys per la Federaci\xc3\xb3 Mundial de Concursos Nacionals de Matem\xc3\xa0tiques.\n_START_SECTION_\n\xc3\x80mbit catalanoparlant\n_START_PARAGRAPH_\nEn l\'\xc3\xa0mbit catalanoparlant \xc3\xa9s la Societat Catalana de Matem\xc3\xa0tiques, a trav\xc3\xa9s de les seues comissions balear, valenciana i catalana, qui organitzada la prova Cangur des de l\'any 1996. Aquella primera edici\xc3\xb3 a Catalunya va comptar amb 1.000 alumnes i 100 escoles. L\'edici\xc3\xb3 de 2015 tingu\xc3\xa9 24.449 alumnes d\'entre 3r d\'ESO i 2n de Batxillerat, d\'un total de 651 centres catalans.\n_START_SECTION_\nFormat\n_START_PARAGRAPH_\nLa competici\xc3\xb3 consisteix en un test de 30 preguntes (fins al tercer nivell, en els pa\xc3\xafsos en qu\xc3\xa8 hi ha onze nivells, nom\xc3\xa9s hi ha 21 preguntes). La prova s\'ha de realitzar en 75 minuts (una hora i quart). Les 30 preguntes estan dividides en tres grups de deu preguntes cadascun. Les preguntes del primer grup valen 3 punts, les del segon 4 punts i les del tercer 5 punts. Cada pregunta t\xc3\xa9 5 solucions i nom\xc3\xa9s una \xc3\xa9s correcta. Una pregunta contestada correctament d\xc3\xb3na els punts assignats al seu grup, si no es contesta d\xc3\xb3na 0 punts i si es contesta malament es resta la quarta part del que valia la resposta correcta. Cada participant t\xc3\xa9 30 punts al comen\xc3\xa7ament (fins al tercer nivell, en alguns pa\xc3\xafsos, 21), per tant el m\xc3\xadnim nombre de punts amb els quals es pot acabar \xc3\xa9s 0. La puntuaci\xc3\xb3 m\xc3\xa0xima \xc3\xa9s 150 punts (o en els nivells ja esmentats, 105).\n_START_SECTION_\nPremis\n_START_PARAGRAPH_\nLa recollida i avaluaci\xc3\xb3 dels resultats aix\xc3\xad com els premis s\xc3\xb3n regulats i organitzats a nivell nacional o b\xc3\xa9 regional. En alguns pa\xc3\xafsos es donen premis especials per a cada escola pel "salt del cangur m\xc3\xa9s llarg" (el nombre m\xc3\xa9s gran de respostes correctes consecutives).'